El Govern ha acordat aquest dimarts la creació de dos grups de treball per elaborar una proposta de bo social en l’àmbit de l’energia i una estratègia per prevenir, detectar i abordar integralment la pobresa energètica. El primer grup de treball intentarà aconseguir el consens de les entitats per traslladar la proposta de bo social al govern de l’Estat, que és qui té competències en matèria tarifària en l’àmbit de l’energia. Un segon grup de treball haurà d’elaborar un document que fixarà l’estratègia de prevenció, detecció i abordatge integral de la pobresa energètica abans de finalitzar el proper mes de gener. Pel que fa al primer grup de treball, haurà de configurar un marc legal que abordi integralment la pobresa energètica i que estableixi mecanismes de protecció de les persones vulnerables. També haurà de clarificar el sistema de finançament per part de les operadores del mercat energètic.    El grup de treball comptarà amb dos representants del Departament d’Empresa i Coneixement; dos representants del Departament de Treball, Afers Socials i Famílies; dos representants de les entitats de la taula d’emergència en l’àmbit de l’habitatge i la pobresa energètica; dos representants d’entitats de la Taula del Tercer Sector; un representant de l’Associació Catalana de Municipis; un representant de la Federació de Municipis de Catalunya i un representant del Col·legi Oficial de Treball Social de Catalunya.   Des del Govern se subratlla que aquesta iniciativa és un pas més en la política de la Generalitat contra la pobresa energètica, que ha estat “pionera” a l’Estat i que, segons dades de l’executiu, ha permès evitar, des del 2013, 38.777 interrupcions de subministraments a llars vulnerables. A més, entre els anys 2015 i 2016 s’hauran destinat 10 milions d’euros a mecanismes d’ajut per cancel·lar deutes de serveis bàsics en llars en situació de vulnerabilitat. També s’han rebut 198 denúncies contra empreses subministradores per incomplir la normativa vigent, s’han imposat 25 sancions a les empreses per aquest motiu i s’han signat 20 convenis amb distribuïdores d’aigua perquè habilitin mecanismes d’ajut a les llars vulnerables.   Pel que fa al segon grup de treball, estarà format per 17 persones: dues persones en representació del Departament de Treball, Afers Socials i Famílies; dues persones en representació del Departament d’Empresa i Coneixement; dues persones en representació de les entitats socials presents a la Taula d’emergència en l’àmbit de l’habitatge i la pobresa energètica, que treballin en l’àmbit de la pobresa energètica; dues persones en representació d’entitats de la Taula del Tercer Sector; tres representants de les empreses subministradores d’energia; una persona en representació de l’Associació Catalana de Municipis; una persona en representació de la Federació de Municipis de Catalunya; un representant de la Diputació de Barcelona; un representant de l’Àrea Metropolitana de Barcelona; un representant del Col·legi Oficial de Treball Social de Catalunya i un representant del Col·legi d’Educadores i Educadors socials de Catalunya.

Summary: Dos grups de treball elaboraran una proposta de bo social i una estratègia per prevenir la pobresa energètica


L'economia catalana creixerà un 3,3% al 2017, segons BBVA Research. Aquesta previsió supera en tres dècimes l'anunciada al maig i sis dècimes en relació amb la presentada en l'última edició de la revista 'Situació Catalunya'. Miguel Cardoso, economista en cap per a Espanya de BBVA Research ha explicat que la bona marxa de les exportacions i el bon comportament del sector turístic expliquen aquesta acceleració. Cardoso també s'ha referit a la incertesa política que va conviure amb l'economia espanyola en el 2016 i ha anunciat que l'impacte de la manca de govern podria haver restat entre mig punt i un punt percentual al PIB espanyol. En relació amb l'ocupació, el BBVA preveu que entre finals del 2016 i finals del 2018 l'economia catalana crearà 230.000 llocs de treball i la taxa d'atur es situarà en el 9,3% al 2018. Cardoso ha anunciat que l'ocupació d'abans de la crisi no es recuperarà fins a començament del 2020.   Cardoso ha recordat que l'economia catalana va tancar el 2016 amb un creixement del PIB del 3,5% gràcies a uns ''vents de cua'' molt favorables per a la recuperació com un creixement de la demanda interna, un escenari de baixos tipus d'interès, un preu del petroli molt favorable, una tendència a l'alça i constant del sector turístic i bon nivell d'exportacions.  L'economista en cap per a Espanya de BBVA Research ha assenyalat que aquests ''vents de cua'' en general es mantindran però d'una manera més ''moderada'' cosa que farà que el creixement del PIB català tanqui en el 3,3% a finals d'aquest any, tres dècimes per sobre de la previsió anunciada al maig i sis dècimes en relació amb l'última previsió anunciada a finals del 2016 en la presentació de l'última edició de la revista 'Situació Catalunya'.  Aquest optimisme en relació amb l'economia catalana es basa aquesta vegada en un sector exportador sobre el que no ''s'esperava un recuperació tan forta i l'evidència mostra una acceleració'' i una forta vitalitat, ha dit Cardoso. Aquesta vitalitat es veu especialment en les vendes de béns industrials destinades a regions emergents.  L'altre factor que ha millorat les previsions del BBVA ha estat el sector turístic que amb les últimes xifres conegudes també ''sorprèn positivament'' perquè segueix creixent contràriament a les últimes previsions que anunciaven un cert esgotament d'aquest component.  A més d'aquest dos factors que estan impactant d'una manera molt positiva en el PIB català hi ha també el sector de la construcció que està deixant de ser un llast per al creixement de l'economia catalana i que després de deixar en rere d'una manera definitiva el període de recessió comença a ''contribuir'' en el creixement del PIB.  Cardoso també ha explicat que el creixement d'aquest PIB encara podria haver estat més positiu si l'equilibri pressupostari del sector públic hagués estat enllestit.  230.000 nous llocs de treball fins al 2018 En relació amb el mercat laboral, les previsions indiquen que l'economia català crearà 230.000 llocs de treball directes entre finals del 2016 i finals del 2018, cosa que deixarà la taxa d'atur en el 9,3% a finals del 2018. Cardoso ha assegurat que la recuperació dels nivells d'ocupació d'abans de la crisi no es veuran fins a començament del 2020, després de més de 12 anys d'haver començat la crisi.  Cardoso ha destacat que aquest ''vents de cua'' que s'han observat en els últims anys a partir d'ara es ''moderaran'' i faran que el creixement del PIB el 2018 sigui del 2,8%, cosa que suposaria encadenar cinc anys consecutius de creixement del PIB, ha destacat Christian Terribas, director territorial de BBVA a Catalunya.  Els ''vents de cua'' es mantindran favorables però en menys intensitat especialment per la disminució del creixement de la demanda interna que en els dos últims anys ha crescut a l'entorn del 3,3% i que es preveu que aquest any registri un creixement de l'entorn del 2%. En relació amb el preu del petroli i la política monetària expansiva no es preveuen canvis substancials en els pròxims trimestres i els primers increments dels tipus d'interès es podrien veure a finals del 2018, segons Cardoso.  De cara al 2018, un del factors de risc és l'impacte del Brèxit. Cardoso ha explicat que per cada punt percentual que perd l'economia britànica, el PIB català resta unes tres dècimes i en el cas del petroli, per cada 10% d'augment del preu del petroli el PIB català se'n ressent també en tres dècimes. Dos factors que també es tenen en compte en la previsió del BBVA per a l'economia catalana de cara al 2018.  En l'informe de conjuntura també es té en compte l'impacte que pot tenir en l'economia catalana i en el mercat de treball l'increment del Salari Mínim Interprofessional. El BBVA assegura que l'1,5% dels afiliats a la Seguretat Social a Catalunya cobren per sota del SMI. Aquest increment impactaria negativament en el col·lectiu de les dones, els joves, els immigrants i en general al personal contractat temporalment.  Cardoso també s'ha referit dels riscos que pot tenir l'economia catalana un canvi d'escenari de baixos tipus d'interès. L'economista del BBVA ha alertat que a partir del 2019, amb un increment dels tipus d'interès, s'haurà de tenir en compte l'efecte que pugui tenir en la demanda interna atès l'alt endeutament que encara arrosseguen les famílies i les empreses.  Incertesa política A preguntes dels periodistes, Cardoso ha assegurat que el departament  d'estudis no té un càlcul concret de l'impacte en l'economia catalana del procés independentista. En tot cas, ha dit, des del departament d'estudis no s'observa cap impacte en la previsió de creixement del PIB català per al 2017 i per al 2018. On sí que el departament d'estudis del BBVA té un càlcul de l'impacte de la incertesa política és en el conjunt de l'economia espanyola. La manca de govern en l'exercici del 2016 podria haver suposat restar entre 0,5 punts i un punt percentual al creixement de l'economia espanyola, cosa que suposaria entre 5.000 i 10.000 milions d'euros.

Summary: El BBVA revisa tres dècimes a l'alça el creixement de l'economia catalana fins al 3,3% per aquest any


El conseller de Justícia, Carles Mundó, ha demanat al Partit Popular que ''deixi tranquils als jutges'' i que no els traslladi qüestions polítiques. Mundó ha fet aquestes declaracions en relació a la declaració davant el TSJC, de la presidenta del Parlament, Carme Forcadell. El conseller ha denunciat que el govern del PP utilitza la justícia per ''eludir'' responsabilitats polítiques i parla de diàleg i ''no el practica''. Mundó ha demanat al govern espanyol que s'assegui a dialogar ''sense línies vermelles'' i ha afegit que ''cap jutge donarà resposta a les demandes del poble català''. ''Cal situar les qüestions de la política en l'àmbit de la democràcia'', ha sentenciat. El conseller de Justícia ha fet aquestes declaracions en una visita al Pallars Jussà des d'on ha sentenciant que a l'Estat espanyol ''no hi ha una autèntica divisió de poders''.

Summary: Mundó demana al PP que ''deixi tranquils als jutges'' i s'asseguin a dialogar ''sense línies vermelles''


Movem Tortosa presentarà una moció al proper ple de l'Ajuntament de Tortosa per promoure que el consistori es posicioni i rebutgi el pacte de Rialb, un projecte que preveu abastir una trentena de pobles de l'Urgell, La Segarra, l'Anoia i la Conca de Barberà amb aigua del Segre. Aquest acord ha estat rebutjat per la Plataforma en Defensa de l'Ebre (PDE) per ser un transvasament entre les conques internes de Catalunya i obrir la porta per portar l'aigua del principal afluent de l'Ebre a Barcelona. El grup municipal de Movem recrimina al Govern que "hagi tornat a trencar l'actual consens amb les Terres de l'Ebre, la PDE i la nova cultura de l'aigua" i confia que la resta de forces polítiques locals "estiguin al costat del territori" i donin suport a la moció.

Summary: Movem Tortosa promou un posicionament de l'Ajuntament de Tortosa al pacte de Rialb


El vicepresident del Govern, Pere Aragonès, ha avisat el PSOE que ERC prioritza que un possible acord per a la investidura sigui "útil i serveixi" al calendari i ha recordat, per tant, que no tenen "cap pressa". "El calendari no és important, ho és el contingut", ha insistit en una entrevista al FAQs. Aragonès ha reiterat que la seva aposta és aconseguir una mesa de negociació entre governs on "es pugui parlar de tot" i també ha assegurat que cal "desplaçar" la repressió per facilitar les converses. Ena quest sentit, s'ha referit a la sentència del TJUE sobre la immunitat de Junqueras i ha insistit que si el posicionament de l'Advocacia de l'Estat sobre la qüestió és "coincident" a la d'ERC serà "un gest molt i molt positiu". Així, el vicepresident ha afirmat que "tot el que s'aproximi" a les seves tesis "ajudarà a veure la voluntat d'obrir camí en la resolució política i no penal" del conflicte. Aragonès ha reconegut que té clar "el context" de les negociacions i la "pressa" des d'alguns sectors per a l'acord i ha assegurat que no són "ni sords ni cecs amb el que passa". Així, ha dit que no pretenen "dilatar excessivament ni arbitràriament" la negociació però ha recordat que primer cal acordar uns continguts. Sobre la inhabilitació del president de la Generalitat, Quim Torra, Aragonès ha explicat que treballen en l'escenari que la inhabilitació no s'acabarà produint perquè "la sentència no té sentit" i ha assegurat que amb la pancarta per la que se'l va jutjar "no es va alterar cap resultat de les eleccions". "No hi ha cas", ha conclòs, per avisar després que lluitaran "fins al final" per evitar la inhabilitació.

Summary: Aragonès avisa que prioritzen que l'acord amb el PSOE sigui "útil" i recorda que el calendari "no és important"


Hi ha almenys set persones retingudes ACN Cassà de la Selva.-Els Mossos d'Esquadra han carregat aquest dimarts al matí per dispersar les persones que tallaven la C-65 a Cassà de la Selva des de primera hora. El desallotjament s'ha produït inicialment sense incidents, però un cop han apartat els manifestants de la carretera, la línia policial ha continuat avançant cap a un polígon proper donant cops de porra a les persones concentrades. També han utilitzat les furgonetes per dispersar-les amb la tècnica del carrousel. Hi ha almenys set persones retingudes pels agents.

Summary: Els Mossos carreguen per dispersar les persones que tallaven la C-65 a Cassà de la Selva


El jutjat de primera instància de Gant ha decidit aquest dilluns rebutjar l'extradició contra el raper mallorquí Josep Miquel Arenes, àlies Valtònyc. El jutge ha decidit que el cas de Valtònyc s'emmarca dins de la llibertat d'expressió i s'ha oposat a la seva entrega a l'Estat espanyol, que el reclama per complir una pena de presó de tres anys i mig pels delictes d'enaltiment del terrorisme, injúries a la Corona i amenaces per les lletres de diverses cançons que va escriure i pujar a Internet. El jutge ja va descartar a l'agost l'extradició automàtica per terrorisme, que l'Audiència Nacional havia marcat a l'euroordre, i aquest dilluns ha tombat tot el cas. Ara, però, l'Estat espanyol encara pot apel·lar, si així ho decideix la fiscalia belga.

Summary: Bèlgica rebutja l'extradició de Valtònyc al·legant que es tracta d'un cas de llibertat d'expressió


Respecte fa un any, va caure un 4,35%, el menor descens des del desembre del 2013 ACN Barcelona.-L'atur a les comarques de Barcelona va augmentar en 849 persones durant el març en comparació amb el mes anterior, xifra que suposa un increment del 0,30%, fins a situar-se en les 287.714 persones, segons ha informat aquest dimarts el Ministeri de Treball i Seguretat Social. En comparació amb el març del 2018, es va produir un descens de 13.076 persones, un 4,35% menys, la caiguda més discreta des del desembre del 2013. D'altra banda, l'atur registrat a Catalunya va baixar de 902 persones al març en relació al febrer i el mes es va tancar amb 395.740 desocupats, un 0,23% més intermensual i un 3,82% menys que fa un any.

Summary: L'atur a les comarques Barcelona puja en 849 persones al març


La presidenta del PPC i secretària primera del Congrés, Alicia Sánchez-Camacho, hauria estat l’encarregada de filtrar el material del primer informe amb el detall del contingut de la conversa amb l’exparella de Jordi Pujol Ferrusola, Victoria Álvarez, segons assegura el diari ‘Público’. Aquest dimarts, ‘Público’ va avançar que Sánchez-Camacho hauria organitzat l’enregistrament de la Camarga l’any 2010 en què Álvarez hauria donat detalls sobre els diners a Andorra de la família de l’expresident de la Generalitat. Segons els nous documents i gravacions del rotatiu, Sánchez-Camacho hauria traslladat aquesta informació al Ministeri abans que Victoria Álvarez li expliqués al comissari Villarejo, que es feia passar per un periodista d’’El Mundo’. D’aquesta manera, segons afirma ‘Público’, Sánchez-Camacho és “l’única font possible” de l’inici de la denominada ‘Operació Catalunya’. Concretament, una nota informativa de la policia espanyola de l'11 de setembre del 2012 difosa pel rotatiu, recull els detalls que Victoria Álvarez va donar a Sánchez-Camacho sobre els diners de la família a Andorra però no va ser fins tres mesos després, el 13 de desembre, quan va denunciar els fets.  ‘Público’ ja va avançar aquest dimarts que la presidenta del PPC i secretària primera del Congrés hauria organitzat l’enregistrament de La Camarga i podria haver facilitat el contingut de la conversa entre ella i Álvarez “molt probablement” al cap de gabinet de Mariano Rajoy, Jorge Moragas, i iniciar així l’‘Operació Catalunya’.

Summary: Sánchez-Camacho hauria filtrat a Interior el primer informe contra la família Pujol, segons ‘Público’


El comitè tècnic del Procicat ha aprovat una proposta de pla per distribuir en franges horàries les sortides dels diferents col·lectius. Segons el plantejament que el Govern ja ha traslladat ja a l'Estat, entre les 6 i les 8 sortirien els esportistes; l'espai entre les 8 i les 9 es deixaria per a la mobilitat laboral; entre les 9 i les 11 podrien sortir persones grans i discapacitats; entre les 11 i les 13, els nens fins a 5 anys; el forat d'entre les 13 i les 16 seria per a neteja; entre les 16 i les 18 podrien passejar menors d'entre 6 i 13 anys; els joves fins als 18 ho farien entre les 18 i les 20 hores, així com els adults que no es desplacen fins als seus llocs de treball, i entre les 19 i les 21 tornarien els esportistes.

Summary: El Govern proposa un pla per distribuir en franges horàries les sortides de nens, gent gran, esportistes i altres adults


La Universitat Rovira i Virgili (URV) ha investit aquest divendres doctora honoris causa la historiadora Mary Nash. Nash, catedràtica emèrita de la Universitat de Barcelona (UB), ha estat la principal introductora dels estudis de dones i gènere a la universitat espanyola. Durant la seva intervenció, ha recordat el rebuig contundent durant les primeres dècades de la seva carrera a la noció d'història de les dones i a la seva legitimitat acadèmica com a objecte d'estudi. El rector de la URV Josep Anton Ferré, ha manifestat que la institució se sent compromesa en fer efectiva la igualtat de gènere i en la recerca crítica. Des de fa vint anys, Nash és la directora del grup d'investigació consolidat 'Multiculturalismo y género' i la seva producció intel·lectual suma 259 articles i llibres. L'acte, al Paranimf de la universitat, s'ha celebrat l'endemà de la vaga i les manifestacions del 8-M pels drets de les dones. Nash ha posat de relleu la "paradoxa" que es dona entre els avenços legals en els drets de les dones i "la pervivència de les pràctiques discriminatòries, conductes vexatòries, assetjaments, abusos sexuals i violència masclista". "Detectar i analitzar el funcionament històric de les desigualtats és feina de la historiografia i el feminisme acadèmic perquè constitueix una eina efectiva per identificar les diferents capes de la construcció històrica de les desigualtats persistents, com també les lògiques que justifiquen la continuïtat de bretxes laborals, polítiques, socials i culturals", ha argumentat. Nascuda a Irlanda el 1947, Mary Nash es va formar a les universitats de Cork, Torí i Barcelona, i ha estat catedràtica d'Història Contemporània a la UB de 1991 al 2018. En arribar a Catalunya l'any 1968, durant la dictadura de Franco, es va apassionar amb la descoberta del paper destacat de les dones a la II República i durant la Guerra Civil, tema de la seva tesi doctoral, i des de llavors la història de les dones va esdevenir la causa de la seva vida professional. A inicis dels anys 70 va iniciar l'assignatura sobre història de les dones a la UB, la primera institució docent a Espanya que va incorporar-la. La investidura de Mary Nash, impulsada pel Departament d'Història i Història de l'Art i de la Facultat de Lletres de la URV, forma part de l'XI Setmana de la Igualtat de la URV.

Summary: La URV investeix doctora honoris causa la historiadora Mary Nash


Els Mossos d'Esquadra van desmantellar el 29 de gener un grup criminal que tenia tres plantacions interiors de marihuana a Lloret de Mar i Riudarenes. Van detenir quatre homes per tràfic de drogues i defraudació del fluid elèctric, ja que la llum estava punxada. Totes les plantacions estaven amb l’estructura a ple rendiment en el moment de les entrades. El preu de la droga al mercat il·lícit hauria superat els 11.000 euros. Els detinguts han quedat en llibertat amb càrrecs.. La investigació va començar per la informació que els veïns d’una urbanització de Lloret de Mar van proporcionar als Mossos. Sospitaven que hi havia dos cultius de marihuana. Les primeres indagacions que van dur a terme els investigadors, amb la col·laboració de tècnics d’Endesa, ja els van permetre constatar que hi havia molts elements que confirmaven la sospita: la llum estava punxada amb una doble escomesa, el consum elèctric estava molt per sobre del que és habitual, a les nits se sentia la remor dels aparells d’aire condicionat i a l’entorn de les finques s’hi podia sentir una forta olor a marihuana. Els agents van detectar que al darrere de les plantacions hi havia quatre homes, dos dels quals germans, que duien a terme diferents rols: un s’encarregava de la gestió diària, del manteniment i de la preparació per a la distribució de les plantacions de les dues cases de Lloret de Mar; altres dos membres del grup també hi anaven, tot i que amb menys freqüència, per ajudar en les tasques de manteniment, i un d’aquests també gestionava una tercera plantació a la localitat de Riudarenes. Pel que fa al quart integrant de la banda, era l’encarregat de la logística i de la infraestructura, s'ocupava dels vehicles que feien servir i havia proporcionat una de les finques on hi tenien una plantació. Cap dels arrestats tenia una activitat laboral regular remunerada, tot i que un d’ells sí que tenia diversos vehicles i propietats difícilment justificables. El dispositiu es va portar a terme el 29 de gener, amb la detenció dels quatre homes. En les entrades i escorcolls que es van realitzar en les tres plantacions s’hi van localitzar 1.667 plantes de marihuana, esqueixos, material i estris diversos per al manteniment de les plantacions, dispositius electrònics, documentació i 6.200 euros en efectiu.  Després de passar a disposició judicial el 31 de gener, van quedar en llibertat amb càrrecs. Tenen entre 43 i 56 anys i són de nacionalitat espanyola.

Summary: Desmantellen un grup criminal que tenia tres plantacions interiors de marihuana a Lloret de Mar i Riudarenes


Els grups municipals d'ERC-MES-MDC i la CUP a l'Ajuntament de Tarragona portaran al ple del pròxim divendres el debat d'una moció que reclama al consistori la celebració d'una consulta sobre els Jocs Mediterranis 2017. En concret, es demana al govern municipal que es convoqui la consulta durant el mes de desembre per saber si els tarragonins volen que es facin els Jocs o no. Segons argumenten, la consulta s'empararia en la Llei de Consultes no Referendàries 10/2014, i s'hauria de celebrar després d'un període d'informació pública acurat. Tant ERC com la CUP plantegen que el resultat de la consulta sigui vinculant i assumit per l'Ajuntament. "Si qui s’exposa a pagar la factura és la ciutadania, és la ciutadania qui ha de decidir, mitjançant una consulta, si es fan o no es fan els Jocs", ha afirmat el regidor d'ERC tarragoní, Xavi Puig. Tant per ERC-MES-MDC com per la CUP, cal ponderar els avantatges que els Jocs poden comportar per la ciutat amb el risc d'un fort endeutament per les arques municipals.  La moció es debatrà aquest divendres, un dia després que l'alcalde de Tarragona, Josep Fèlix Ballesteros, signi amb el president del Consejo Superior de Deportes, Miguel Cardenal, un conveni de col·laboració per a la celebració dels Jocs Mediterranis.

Summary: ERC i CUP portaran al ple de Tarragona la celebració d'una consulta sobre els Jocs Mediterranis 2017


JxCat presentarà una denúncia a la Fiscalia perquè investigui si hi ha prevaricació en les ordres del ministre d'Exteriors en funcions, Josep Borrell, a l'excònsol espanyol a Edimburg, Miguel Ángel Vecino. En un contacte amb la premsa aquest dijous al matí a El Prat (Baix Llobregat), la cap de llista de JxCat al 10-N, Laura Borràs, ha justificat la denúncia perquè la Fiscalia no ha actuat d'ofici davant les acusacions "gravíssimes" de l'excònsol respecte les "instruccions inconstitucionals" que va rebre de Borrell. L'advocat i candidat Jaume Alonso-Cuevillas ha apuntat que JxCat dona així "l'oportunitat" a la Fiscalia perquè desmenteixi Pedro Sánchez i demostri que no està "subjecta" al govern espanyol. Borràs ha exposat que Vecino -cessat per Borrell- ha donat a conèixer les ordres "anti-constitucionals" que va rebre del ministre per "impedir qualsevol presència catalana a Escòcia abans de les eleccions espanyoles del 28-A, per no perjudicar els interessos electorals de la Moncloa". "Això és d'una extraordinària gravetat", ha opinat Borràs. L'excònsol espanyol a Edimburg ha assegurat que mai va fer "res sense ordres" del seu gabinet. Vecino ha confirmat que va enviar un missatge acusant el ministre de donar-li "ordres inconstitucionals", com publica Voz Pópuli, però s'ha negat a entrar en detall perquè ha interposat una demanda als tribunals pel cessament. "S'han portat molt malament amb mi", ha dit en declaracions a l'ACN. Vecino ha justificat que presenta el recurs judicial per defensar "el seu honor" que "el ministeri ha deixat pels terres".

Summary: JxCat vol que la Fiscalia investigui si hi ha prevaricació en les ordres de Borrell a l'excònsol d'Edimburg


El líder de JxCat, Carles Puigdemont, i l'exdiputada de la CUP Anna Gabriel han assistit al Palau de l'Organització de les Nacions Unides (ONU) al debat 'La regressió dels drets humans a Espanya'. Els dos dirigents polítics -que van marxar de Catalunya ara fa cinc mesos i tres setmanes, respectivament- han acudit a la seu de l'ONU on també hi han assistit l'eurodiputat d'Esquerra Jordi Solé; l'exdiputada cupaire Mireia Vehí; el vicepresident de l'ANC Agustí Alcoberro; el membre electe del Secretariat de l'Assemblea Adrià Alsina; la germana de Toni Comín, Betona Comín; i les parelles de Jordi Cuixart i Quim Forn, Txell Bonet i Laura Masvidal, respectivament. El debat d'aquest dilluns al migdia ha comptat amb les intervencions de l'exmagistrat del Suprem José Antonio Martín Pallín; el Síndic de Greuges Rafael Ribó; i l'expert en protecció legal i regulació del dret de reunió Michael Hamilton; entre d'altres.

Summary: Puigdemont i Anna Gabriel assisteixen a la seu de l'ONU al debat 'La regressió dels drets humans a Espanya'


El caragol maçana continua remuntant el riu Ebre i ja s'ha establert a la Ribera d'Ebre, concretament, en un espai riberenc del terme municipal de Miravet. El Departament d'Agricultura ha anunciat que s'ha detectat un nou focus del gasteròpode invasor a l'Ebre a 40 quilòmetres riu amunt de la població de Tortosa, el lloc on fins ara havia arribat la plaga, oficialment. Concretament, han aparegut unes 150 postes de caragol maçana en un tram de 200 metres del marge esquerre del riu, a Miravet. El lloc ha estrat prospectat "intensament" i s'han pres mesures per eradicar la seva presència. Tot plegat ha portat a Agricultura a efectuar una ampliació oficial de la zona demarcada, afectada per la plaga, que a partir d'ara inclourà també aquest municipi i el veí de Ginestar. També ha reclamat esclarir la titularitat de les competències a cada tram del riu Ebre per poder actuar i frenar la proliferació del caragol. De fet, la manca de coordinació i la indefinició de competències entre les diferents administracions competents al tram final de l'Ebre ha ajudat la plaga del caragol ha remuntar durant els últims anys. Detectat al Delta l'any 2009, es troba present al riu des de 2010 i, en aquests moments, està àmpliament distribuït entre el pont d'Amposta i la desembocadura. Durant els darrers anys també s'han detectat diversos focus, "puntuals", entre la capital del Montsià i Tortosa, on esporàdicament la Confederació Hidrogràfica de l'Ebre ha efectuat prospeccions però sense acabar de materialitzar tots els compromisos  assumits per fer efectiva la lluita.  El fet que pugui arribar més amunt de l'assut de Xerta, on naixen els canals de regadiu del tram final de l'Ebre, preocupa especialment, atès que la seva entrada per aquestes conduccions podria escampar-lo definitivament per tot el curs final i el Delta. En aquest sentit, la Generalitat recorda que ja fa més d'un any va reclamar al Ministeri d'Agricultura un aclariment sobre les competències per millora l'eficiència de les actuacions i encara no ha obtingut resposta.

Summary: Apareix un nou focus de caragol maçana al riu Ebre, a l'altura de Miravet


El diputat de JxCat Jordi Sànchez no descarta tornar-se a presentar com a candidat a la presidència de la Generalitat si el seu grup parlamentari el proposa i el president del Parlament, Roger Torrent, constata que té suports. Sànchez ha decidit aquest cap de setmana no renunciar a l'escó, al contrari del que havia dit que potser faria, després que divendres el Comitè de Drets Humans de l'ONU hagi instat l'estat espanyol a adoptar les mesures cautelars necessàries per protegir els drets polítics de Sànchez, i està obert a tornar-se a presentar si se li planteja. Per això, la defensa del diputat empresonat a Soto del Real ha presentat aquest dilluns un escrit al magistrat instructor del Tribunal Suprem Pablo Llarena perquè tingui en compte la petició d'aquest organisme de Nacions Unides. L'advocat de Sànchez, Jordi Pina, ha explicat que aquest cap de setmana, quan es va reunir amb el seu client aquest li va comunicar que havia reconsiderat la seva decisió d'abandonar l'acta de diputat en breu, com havia anunciat feia uns dies. No es va postular com a possible candidat a la presidència de la Generalitat, però tampoc ho descarta. Per això, Sànchez demana a Llarena que, tenint en compte la petició de mesures cautelars que ha fet el Comitè de Drets Humans, el deixi en llibertat provisional, que li concedeixi permisos penitenciaris per acudir al ple d'investidura si és proposat com a candidat a la presidència de la Generalitat, o, com a mínim, que pugui participar-hi a través de videoconferència des de la presó. En l'escrit, Sànchez es mostra convençut que Llarena "no propiciarà que Espanya incompleixi les seves obligacions internacionals en matèria de protecció dels drets humans i polítics, cosa que seria especialment greu i preocupant tractant-se d'una decisió del Tribunal Suprem". L'advocat alemany Nico Krisch, que porta l'assumpte juntament amb la defensa de Sànchez, ha explicat que és força "excepcional" que aquest comitè adopti mesures cautelars, i que normalment ho fa per violacions del dret a la vida o la integritat física, com possibles extradicions o execucions. "És estrany que ho faci en drets polítics, i encara menys en un país de l'Europa occidental", ha afegit. No obstant aquesta decisió cautelar, Krisch ha admès que la decisió no és vinculant per a l'estat i que fins i tot no hi ha cap termini concret per aplicar-la, però ho hauria de fer abans que hi hagi una decisió ferma sobre el fons de l'assumpte. Així, es considera que si un estat no compleix la resolució està violant el pacte internacional dels drets civils i polítics. En aquest cas, Espanya passaria a estar a l'alçada de països com Rússia o Turquia pel que fa a compliment de resolucions internacionals sobre drets humans, ha dit Krisch. "Té un efecte simbòlic i es significatiu per la imatge i la reputació d'Espanya a la comunitat internacional, perquè normalment aquest comitè no resol contra estats de l'Europa occidental", ha afegit. Preguntat pel fet que l'estat demori la resposta fins més enllà de la fermesa de la interlocutòria de processament, que podria inhabilitar Sànchez per a càrrec públic, Krisch ha dit que la legislació internacional passa per damunt de l'estatal, i que per tant el diputat de JxCAT hauria de conservar els seus drets polítics. Segons ell, segurament l'estat al·legarà davant l'ONU que hi ha drets més importants que els drets polítics de Sànchez, però una mesura cautelar s'ha d'aplicar obligatòriament. De fet, ha admès que és poc freqüent que s'apliquin mesures cautelars abans que hi hagi sentència ferma d'un tribunal estatal, però l'advocat ha dit que també és poc freqüent limitar els drets polítics sense sentència ferma. Krisch ha explicat que s'està duent una estratègia "global" entre diversos processats i de moment estan aconseguint "bastant suport internacional". Així, ha recordat que Sànchez, Jordi Cuixart i Oriol Junqueras també van presentar davant del grup de treball sobre detenció arbitrària de l'ONU un recurs, i s'espera una resolució aviat. Puigdemont també va presentar un escrit al Comitè de Drets Humans de l'ONU, i es preveu que properament també es presentin recursos a altres organismes internacionals o s'ampliïn els ja presentats. La demanda de Sànchez, ha explicat Krisch, s'enfoca més aviat als drets polítics, principalment al dret a sortir de la presó amb un permís per participar en el debat d'investidura, i no pas al seu empresonament. Krisch ha explicat que el Comitè de Drets Humans de l'ONU és un comitè "gairebé judicial", amb 18 experts elegits per l'assemblea del pacte pels drets civils i polítics, firmat per 170 estats. A més, es regula pel protocol addicional número 1, signat per 116 estats, entre els quals Espanya, que el va signar el 1985. Dos dels 18 jutges són els que decideixen sobre les mesures cautelars.  Resolució del comitè El comitè de Drets Humans de les Nacions Unides va instar divendres l'estat espanyol a prendre "les mesures necessàries per garantir" que Jordi Sànchez "pot exercir els seus drets polítics" d'acord amb l'article 25 del Conveni Internacional de Drets Humans, Civils i Polítics. El comitè amb seu a Ginebra (Suïssa) va acceptar a tràmit la petició dels advocats de Sànchez, i va anunciar que, d'acord amb l'article 92 de les seves normes de funcionament, demana "mesures cautelars" a Espanya, un mecanisme previst per l'ONU per evitar "danys irreparables" a les persones que li denuncien abusos dels seus drets. Així, Espanya "ha estat requerida a prendre totes les mesures necessàries per garantir que el senyor Jordi Sànchez i Picanyol pot exercir els seus drets polítics". Amb tot, la petició "no implica cap decisió" final sobre la qüestió per part del comitè, si no que es pren de manera preventiva.  A més, el comitè de Drets Humans de l'ONU ha escrit al govern espanyol i li ha demanat que enviï "qualsevol informació o observacions" sobre el cas de Sànchez en un període màxim de sis mesos.  Després, el comitè de Drets Humans de l'ONU analitzarà el cas i prendrà una decisió, que es considerarà una "interpretació d'autoritat" sobre el cas, d'acord amb els tractats internacionals. En qualsevol cas, però, la seva opinió no és legalment vinculant i no obligaria Espanya a canviar la situació de Sànchez. Si l'ONU considera que els drets polítics del diputat de JxCat han estat violats, demanarà a l'estat espanyol que rectifiqui i li pot fer un seguiment.

Summary: Jordi Sànchez no descarta optar de nou a la investidura


El concert #FreeSerret celebrat el dissabte 16 de juny a Vallfogona de Balaguer (Noguera), localitat d'on és originària l'exconsellera d'Agricultura Meritxell Serret, va aconseguir recollir un total de 10.205 euros nets, diners que aniran destinats a l'Associació Catalana pels Drets Civils (ACDC), per ajudar a les famílies dels polítics presos i exiliats. El concert va aplegar més de 2.000 persones, segons l'organització, i també va comptar amb la presència de la presidenta de l'ANC, Elisenda Paluzie, del vicepresident d'Òmnium Cultural, Marcel Mauri, i de la consellera d'Agricultura, Teresa Jordà, entre altres. Meritxell Serret va intervenir en directe a través d'internet per agrair a totes les persones que van fer possible la celebració d'aquell esdeveniment, entre les quals un centenar de voluntaris, molts veïns de la població, així com a tots els assistents.  Al concert, que es va dur a terme al pavelló poliesportiu de Vallfogona de Balaguer des de les 20 hores fins a les cinc del matí de diumenge, va comptar amb la participació de dotze grups musicals, entre els quals Tremendos, lo Pau de Ponts i The Referents. El concert #FreeSerret va ser organitzat per l'Associació Catalana pels Drets Civils, l'ANC, Òmnium Cultural i l'Ajuntament de Vallfogona de Balaguer, però també va comptar amb el suport d'entitat i veïns del municipi i poblacions properes.

Summary: El concert #FreeSerret celebrat a Vallfogona de Balaguer aconsegueix recollir 10.200 euros


Més de 110.000 persones han visitat entre divendres i aquest diumenge al vespre el renovat Comic Barcelona, fins ara conegut com a Saló del Còmic. La directora del certamen, Meritxell Puig, ha fet un balanç molt positiu d'aquesta 37a edició, ja que "s'ha gairebé assolit el mateix nivell de visitants que la passada edició", quan hi van passar 118.000 persones, tot i que s'ha reduït de quatre a tres dies el saló. "Rebaixar un dia no ha afectat molt l'assistència de visitants", ha celebrat. "En totes les activitats que hem preparat les sales han estat plenes", ha explicat tot destacant que l'exposició antològica d'Stan Lee, pare de gran part dels superherois de Marvel, ha estat "constantment plena". La directora de Comic Barcelona té molt clar que el fet de reduir de 4 a 3 dies el saló era un risc que han superat amb escreix. "L'any passat es van registrar uns 118.000 visitants i ens estem aproximant a aquesta xifra tot i tenir un dia menys", explica Meritxell Puig tot subratllant que estan "molt contents i satisfets" amb el canvi de rumb que han fet al certamen. "Les jornades professionals han estat tot un èxit i les editorials nacionals i internacionals han pogut veure portfolis dels autors que volen començar la seva carrera", detalla. Una de les atraccions estrella d'aquesta 37a edició ha estat l'exposició que retrata la història dels còmics a partir de les aportacions de Stan Lee, que "ha estat constantment plena". La mostra estava formada per quatre parts: la primera estava dedicada a ell com a guionista i editor i als herois que va crear; la segona s'anomenava el ''comic-book' a partir de Lee'; la tercera estava dedicada a dibuixants espanyols als Estats Units i a la quarta hi havia un espai perquè els autors espanyols de còmics puguin homenatjar 'in situ' a Stan Lee. Puig també subratlla que enguany el saló ha "tingut quatre sales, el doble que la passada edició, per fer xerrades, col·loquis, tallers i masterclasss que tots els dies han estat plens". Un altre encert, segons ella, ha estat l'exposició 'Vibraciones unerground', dedicada a la relació entre la música i el còmic. A més s'ha "consolidat el 'Comic kids', un espai que va néixer l'any passat i que en aquesta edició ha rebut més nens i més famílies". De fet, Puig explica que un dels objectius del renovat Comic Barcelona és promoure el còmic i "captar un nou públic que li segueixi donant vida". La directora del saló no ha volgut avançar res de la pròxima edició però ha explicat que ja estan treballant el 25è aniversari del Saló del Manga, que es farà del 31 d'octubre al 3 de novembre.

Summary: El renovat Comic Barcelona manté la capacitat de convocatòria amb més de 110.000 visitants


Sindicats i direcció de Ryanair no s'han posat d'acord sobre els serveis mínims que caldrà oferir durant la vaga del 28 de setembre i haurà de ser el Ministeri de Foment qui els determini. Segons els representants dels treballadors, la direcció de la companyia aèria "pretén imposar" uns serveis mínims del 100% malgrat que en l'última vaga "amb prou feines van garantir un de cada quatre vols insulars". Els sindicats USO i SITCPLA confien, en aquest sentit, que el Ministeri de Foment "respecti" el dret a la vaga dels treballadors, i subratllen que, en tot cas, respectaran a bord els serveis a persones amb necessitats especials. El responsable de Vol d'USO Sector Aeri, Ernesto Iglesias, ha recordat a Foment, després de la reunió fallida amb la direcció de Ryanair, que els treballadors amb base a Espanya "són l'única de les dues parts que ha demostrat que es vol cenyir a la legislació espanyola".   També ha incidit en el fet que Ryanair va "vulnerar" els serveis mínims de l'última vaga perquè va cancel·lar "de manera unilateral" centenars de vols. És una demostració, a parer dels sindicats, que en realitat aquests vols no eren "necessaris". La proposta de serveis mínims dels sindicats és operar el 24% dels vols peninsulars amb alternativa per terra inferior a cinc hores; el 24,5% dels vols península-illes; el 100% dels serveis interilles, i cap vol internacional.

Summary: Sindicats i Ryanair no arriben a cap acord sobre els serveis mínims de la vaga del 28 de setembre


La Guàrdia Civil ha detingut aquest dimarts al matí cinc persones a Sitges, Sant Cugat del Vallès i Barcelona acusades de pertànyer a un grup criminal dedicat a presentar-se, mitjançant un entramat empresarial, a concursos públics d'ajuntaments i comunitats autònomes per a l'atenció de persones dependents i gent gran i que un cop cobraven els diners es desentenien de totes les seves obligacions. El frau s'hauria dut a terme a través de franquícies de la societat Grup BB Serveis a tot l'Estat controlades des de Barcelona. En total, els agents sospiten que les empreses deuen 34,6 MEUR a bancs, proveïdors i treballadors i que van deixar un dèficit patrimonial de 19,5 MEUR. A més, haurien resultat afectats més de 2.000 treballadors des del 2010 i 750 persones grans s'haurien quedat sense assistència. La investigació es va iniciar arran d'una querella al jutjat d'instrucció número 11 de Barcelona contra els administradors de les societats Institut Geriàtric Fènix, Grup BB Serveis i Assistència Global Centre, que tenien empreses franquiciades per tot l'Estat amb els quals optaven als concursos. L'operació continua en marxa aquest dimarts al migdia i s'han fet set  registres domiciliaris i d'empreses, en què s'ha intervingut diversa documentació, a més de vehicles de gamma alta, diners en efectiu i altres béns de luxe. Segons la Guàrdia Civil, els arrestats només es reocupaven de cobrar aquests diners i no pagaven a la Seguretat Social, a Hisenda ni el sou als treballadors. Els detinguts estan acusats dels presumptes delites contra el dret dels treballadors, apropiació indeguda, alçament de béns i delicte societari. Les empreses franquiciades per tot l'Estat pertanyien al Grup BB Serveis i es trobaven arreu de l'Estat. Un cop aquestes obtenir-ne els contractes és quan deixaven de pagar tributs i sous als treballadors. L'entramat empresarial, present a l'Estat i en paradisos fiscals, tenia l'objectiu d'amagar les identitats reals de les persones que gestionaven les societats i que posaven testaferros al capdavant. Fins i tot, un d'ells tenia al seu nom més de 200 empreses, mentre que altres administradors van estar implicats en el cas Método 3. D'altra banda, hi ha una plataforma sorgida de la mala gestió de les empreses del Grup BB Serveis que van perdre els seus llocs de treball com a conseqüència d'un ERO il·legal el 2012, quan alguns d'ells ja feia dos anys que no cobraven.

Summary: Cinc detinguts a Barcelona, Sant Cugat i Sitges per desviar diners destinats a centres per atendre persones dependents


Un operari de les brigades municipals es va trobar una bandolera amb més de 14.000 euros a l'interior en ple carrer. El treballador, Toni Sánchez, que fa feines de lampista, estava reparant l'enllumenat del polígon Mas Xirgu quan va veure la bossa abandonada. La bandolera, de color negre, es trobava en plena vorera, en una zona on hi ha tallers molt a prop de la seu dels Bombers. L'operari i el seu company de brigada la van obrir i es van adonar que hi havia una gran quantitat de diners repartits en dos sobres. Sánchez va dur la bossa a l'oficina d'objectes perduts de la Policia Municipal. Des d'allà es van posar en contacte amb l'amo de la bandolera, un empresari a qui li havia caigut sense adonar-se'n. Després de recuperar-la, en agraïment pel bon gest que va tenir Sánchez, l'home li ha regalat un cap de setmana d'hotel en família. Ensurt amb final feliç el que va viure un empresari la setmana passada. L'home portava una bandolera amb 14.000 euros a l'interior i, quan estava al polígon Mas Xirgu, li va caure sense que se n'adonés. Però la bona fe d'un treballador de les brigades municipals de l'Ajuntament, que fa feines de lampista, li ha permès recuperar-lo.  L'operari, Toni Sánchez, estava reparant l'enllumenat quan va advertir la presència de la bandolera a terra. Era dijous passat, 14 de gener, poc abans d'un quart de deu del matí. La bossa, de color negre, es trobava cap al final del carrer Joan Turró i Cabratosa, enmig de la vorera, en una zona de tallers propera al parc de Bombers. "La bossa estava en mala posició, com si a algú li hagués caigut", ha explicat Sánchez, que aquest matí ha tornat al lloc. Ell i el seu company de brigada (van en parella amb un camió grua) van obrir-la per veure què contenia. En una cremallera petita, hi van trobar un bitllet de deu euros i algunes monedes. La sorpresa, però, va venir quan van obrir l'altra part de la bandolera. Dos sobres amb més de 14.000 euros "A dins hi havia dos sobres amb calers i també alguns documents del propietari", ha concretat Sánchez. L'operari no s'ho va pensar ni un moment. Va recollir la bandolera i la va portar a l'oficina d'objectes perduts de la Policia Municipal, per si en podien localitzar el propietari. "No em va passar ni un moment pel cap quedar-me amb els diners; només tinc aquesta opció, no està bé quedar-se allò d'algú altre", ha explicat l'operari. Un cop la bandolera va ser a comissaria, allà els agents i el personal de l'oficina van examinar-ne el contingut. Apart dels dos sobres plens de diners (en total, 14.276,87 euros) a l'interior hi havia altres objectes personals de l'empresari i un document que va permetre a la policia poder-lo localitzar. Després de fer les gestions pertinents, el propietari –que es vol mantenir en l'anonimat- ja ha anat a comissaria, on ha pogut recuperar la bandolera extraviada. Un cap de setmana d'hotel com a recompensa La bona acció de l'operari, però, ha tingut recompensa. Des de l'oficina, quan algú hi porta un objecte perdut, es dóna l'opció de deixar el telèfon perquè, si es localitza el propietari, es pugui posar en contacte amb aquell qui ho ha trobat per agrair-li. I això és el que va fer l'empresari. En agraïment pel seu bon gest, l'home –que es vol mantenir en l'anonimat- ha regalat un cap de setmana d'hotel a Sánchez i a la seva família. "Em va explicar que la motxilla li havia caigut al terra, que no se n'havia adonat i que va tenir sort que la trobéssim nosaltres; estava molt agraït i content, i jo també per haver-lo conegut i per haver-me fet aquest petit obsequi", ha dit Toni Sánchez. I ha conclòs: "Si fas el bé, et ve el bé". Aquest no és el primer cop que els operaris de les brigades municipals de Girona es troben objectes perduts pel carrer. Però sí que és el primer cop que un d'ells es topa amb tants de diners en efectius extraviats en plena vorera.  El tinent d'alcalde i regidor de Seguretat de Girona, Joan Alcalà, ha volgut agrair "l'acció de bona fe i la col·laboració d'aquest ciutadà amb la Policia Municipal". Alcalà també ha subratllat que, accions com que la que ha fet l'operari, "reforcen els valors de la nostra societat i el nostre sentiment de comunitat".

Summary: Un operari de les brigades municipals troba una bandolera amb més de 14.000 euros al polígon Mas Xirgu de Girona


En un comunicat, expliquen que la intenció era calcinar un cotxe de Prosegur però que el foc, "sempre impredictible", es va escampar a la resta ACN Barcelona.-El grup anarquista Individualidades por la Dispersión del Caos ha reivindicat en un comunicat a Internet l'autoria de l'incendi que el passat 26 de gener va calcinar una vintena de vehicles estacionats a l'Avinguda Coll del Portell, a tocar del Parc Güell, va afectar parcialment una vintena de cotxes més. En el comunicat, signat el passat 10 d'abril, el grup explica com l'objectiu era cremar un vehicle de l'empresa de seguretat Prosegur col·locant pastilles d'encendre sota els pneumàtics de davant i darrera, però que el foc, "sempre impredictible", es va escampar als altres vehicles estacionats, una circumstància el grup no lamenta. "De fet, ens n'alegrem i reivindiquem la destrucció total o parcial dels 40 vehicles", subratllen. "La 'cultura' de l'automòbil, el seu estúpid culte i consum, tan arrelat a les masses, es fa a expenses d'una cada vegada major degradació i destrucció de la natura salvatge. Si ells no tenen consideració d'aquest fet, nosaltres tampoc tenim consideració a l'hora de cremar les seves odioses màquines", assenyala el grup en un extens comunicat que analitza la situació general de la societat. Els fets es van produir el passat 26 de gener al voltant de tres quarts de tres de la matinada. El foc, a banda de la quarantena de cotxes, va afectar un dels murs que delimita el parc, una porta d'accés al recinte –que no tenia cap valor artístic- i un quadre elèctric. Els Mossos van obrir una investigació per determinar la causa per la qual ha cremat el primer cotxe.  Una de les hipòtesis amb les quals es treballava és que en tractar-se d'un carrer que fa baixa, l'incendi del primer vehicle va causar un vessament de gasolina que va ser la base perquè les flames s'escampessin a la resta de cotxes.

Summary: Un grup anarquista reivindica l'incendi d'una quarantena vehicles estacionats prop del Parc Güell


Els Mossos d'Esquadra han detingut dos homes acusats de cultivar marihuana en una finca de la partida de Vallcalent, a l'Horta de Lleida, que havien ocupat il·legalment. Es tracta de dos veïns de la capital del Segrià de 43 i 31 anys de nacionalitat espanyola.  A la plantació s'hi van trobar 545 plantes de marihuana en floració i 1,64 quilos de cabdells, a banda de múltiples eines per cultivar la droga. Les detencions es van fer aquest dimarts 2 d'agost i els arrestats, tots dos amb antecedents, van quedar en llibertat en càrrecs després de declarar davant del jutge aquest dimecres. Les plantes es van cremar a la mateixa finca per ordre judicial. La droga estaria valorada en 25.000 euros, segons estimacions de l'Oficina Central Nacional d'Estupefaents. Segons han informat els Mossos d'Esquadra, a mitjans de juliol la Guàrdia Urbana de Lleida els va informar que en una finca de la partida de Vallcalent de Lleida s'estaria cultivant marihuana a l'interior d'una casa amb magatzem.   La policia catalana es van fer càrrec de la investigació i, després d'uns dies d'observacions i recollida d'indicis, van confirmar les sospites. A la finca hi vivia una persona que cuidava i vigilava les plantes. També tenia dos gossos de raça perillosa, per dissuadir la presència de possibles curiosos.   Després de diverses indagacions, els agents van comprovar que la finca era propietat d'una entitat bancària i estava ocupada il·legalment. També van saber que la persona que vivia al lloc treballava per una altra, que era la responsable principal de la plantació i la que es beneficiava econòmicament de la producció de marihuana.   Durant la tarda de dimarts dia 2 d'agost els mossos van realitzar un operatiu que va permetre detenir les dues persones, presumptament implicades en el delicte contra la salut pública.   Posteriorment, es va escorcollar un dels edificis de la finca. En total els agents van localitzar 545 plantes de marihuana en floració, 1,64 quilos de cabdells de marihuana, 37 làmpades, 37 transformadors, 3 filtres, 6 aparells d'aire condicionat, 8 extractors d'aire, 77 litres d'adob i tota una instal·lació de reg localitzat.   Un cop finalitzat l'operatiu, el jutge va ordenar la destrucció immediata de la droga i de l'equipament emprat per cultivar-la. Això es va dur a terme a la mateixa finca amb la col·laboració dels de Bombers de la Generalitat.

Summary: Dos detinguts per cultivar marihuana en una finca de l'Horta de Lleida ocupada il·legalment


Amb camisa blanca, barretina i faixa els homes; gandalla i faldilles les dones, els veïns de Falset surten als carrers aquest cap de setmana a celebrar l'Encamisada. Ho fan acompanyats d'una cinquantena de carros i una vintena de cavalleries guarnides. La festa, a diferència dels Tres Tombs que se celebren arreu de Catalunya, té un rerefons llegendari que es remunta a la Guerra del Francès. Així, l'encamisada és la celebració de Sant Antoni però també recorda la victòria del poble contra les tropes enemigues. "Els falsetans es van vestir de camisa blanca per diferenciar-se de l'enemic i per poder tenir estratègia militar i així van guanyar el setge", explica Anton Vidal, president del Centre d'Estudis Falsetans, ara organitzadors de l'esdeveniment. La celebració va ser declarada Festa Tradicional d'Interès Nacional el 2011, atreu fins a 3.000 visitants en un cap de setmana i hi participen, vestits, la majoria dels habitants del poble.

Summary: Els falsetans es muden per rememorar la victòria del poble contra les tropes enemigues en l'Encamisada


Uns 500 estudiants d'ESO de set instituts de Barcelona participen aquests dies a la segona edició del projecte que porta als centres educatius el programa Mosquito Alert, una iniciativa que de 'ciència ciutadana' que pretén millorar la informació que es té dels punts de cria de mosquits a la ciutat de Barcelona, anomenat Mosquito Alert. Els joves, han de recórrer carrers del seu barri per localitzar espais que es poden convertir en fàbriques de mosquits com poden ser els embornals, amb o sense aigua, i detectar si hi ha larves. A través de l'aplicació de Mosquito Alert, les dades arriben a l'Agència de Salut Pública que les comprova i utilitza la informació per decidir futurs tractaments amb larvicides en aquestes zones.  Els joves treballen en grups de tres. Han de detectar aquests possibles punts de cria de mosquits, que poden ser autòctons però també d'espècies invasores com el mosquit tigre. Quan els localitzen, en fan fotografies i s'envia la informació de l'espai i la situació a través de l'aplicació mòbil del projecte. D'aquesta manera, tal com explica el director de Mosquito Alert, Frederic Bartumeus, es creen 'models científics' per saber on estan distribuïts aquests punts i aconseguir que els gestors, en aquest cas l'Agència de Salut Pública de Barcelona, hi actuï. Per això, destaca que Mosquito Alert té un component social, però també de gestió.   Però per Bartumeus, el projecte també és important perquè es treballa intentant ''inserir'' el projecte el millor possible als programes escolars. En aquest sentit, es facilita informació perquè s'estudiï la biologia del mosquit, es tracti els problemes de salut pública que pot generar i la problemàtica també, de la presència d'espècies invasores.  El responsable del programa de vigilància i control de mosquits de Barcelona, Tomàs Montalvo, explica que el projecte va començar amb un pilot fa tres anys, i que aquest doncs, és el segon curs amb molts estudiants que hi participen. Els estudiants aprenen a detectar aquests punts de cria i sobretot el concepte de 'ciència ciutadana' i la seva importància per a la gestió de fenòmens com la cria de mosquits per a les ciutats. Així, explica Montalvo, amb el projecte, els joves poden aprendre de les diferents espècies de mosquits i alhora orientar-se al territori, ja que cal saber crear els mapes, i transmetre aquesta informació a través de l'aplicació. A partir d'aquí, ells mateixos poden descarregar-se els resultats i avaluar-los.  Tanmateix, per Montalvo, un dels aspectes ''més positius'' és que la comunicació dels punts de cria passen ''automàticament'' a l'ASPB, que s'encarrega de comprovar-ho, fent una nova inspecció, i si es confirma, decidir el tractament per fer-hi front. Montalvo però, destaca que el programa té un component ''d'amplificació'' del missatge ja que els infants formen part d'una família que es consciència alhora d'aquest problema. En aquest sentit, s'ha detectat que als llocs on s'han fet els tallers, hi ha molta més comunicació i per tant, afavoreix a 'ciència ciutadana' i la gestió.  Els participants de l’any anterior, 271 alumnes d’entre 1r d’ESO i 1r de batxillerat, van enregistrar gairebé 300 embornals a diferents barris de Barcelona.

Summary: 500 estudiants de set instituts de Barcelona s'inicien en la 'ciència ciutadana' buscant punts de cria de mosquits


La portaveu d'Esquerra Republicana, Marta Vilalta, s'ha volgut dirigir aquest dilluns al president del govern espanyol, Pedro Sánchez, per avisar-lo que les mobilitzacions de la Diada d'aquest dimarts l'interpel·laran. "Els catalans enviaran un missatge molt clar a la Moncloa, dient que Catalunya serà el que els seus ciutadans decideixin. I per això preguntem a Pedro Sánchez què farà un cop els catalans tornin a sortir al carrer a clamar per la llibertat, la República i la democràcia", ha sentenciat la portaveu del partit, tot afegint que "els catalans tenen tot el dret del món a decidir com volen ser i ho defensaran per totes les vies pacífiques i democràtiques". Per a Vilalta, el govern espanyol ha de ser valent, trencar amb la línia  repressiva del PP i variar la posició, afrontant políticament una situació política".  En aquest sentit, no ha volgut entrar a valora què passaria si passada la Diada Pedro Sánchez no fa res al respecte. "Té l'oportunitat de fer-ho diferent, de no ser Rajoy, d'atendre el que diu una majoria molt àmplia, la majoria del país i que demà es tornarà a manifestar als carrers. Pot desaprofitar-la o aprofitar-la. Nosaltres seguirem insistint avui com demà en que tenim el dret de decidir el futur col·lectiu i buscarem tots els mecanismes per fer-lo real", s'ha limitat a dir.  Amb tot, ERC ha volgut aprofitar la crida a la participació en les mobilitzacions de dimarts per intentar que s'hi sumin catalans més enllà de les fronteres independentistes. "Ens agradaria que es sentissin cridades totes les persones que creuen que es vulneren els drets de molta gent i del poble, que sigui un punt de trobada de persones demòcrates que defensen drets i llibertats col·lectives i individuals de la nostra gent. Això va de democràcia", ha insistit Vilalta. Per últim, la portaveu d'ERC no ha volgut entrar a valorar en profunditat les declaracions de diferents dirigents i diputats republicans dels darrers dies, i ha comentat molt breument l'entrevista que el seu líder, Oriol Junqueras, ha concedit a TV3 i on apunta que "no hi ha dreceres" per a aconseguir la independència i aposta per un referèndum pactat. "És el president d'ERC i és obvi que coincidim amb el que diu, i posem l'accent en la defensa de la República per la via democràtica, i això vol dir posar en pràctica el dret a decidir i d'autodeterminació, i buscarem i trobarem les condicions necessàries per poder decidir i aconseguir l'objectiu i poder arribar a construir la República catalana", ha dit, sense assumir per complet l'argumentació i limitant-se a matisar-la d'aquesta manera.

Summary: Vilalta a Sánchez: "Què farà quan els catalans tornin a sortir a clamar per la llibertat, la República i la democràcia?"


El vicepresident d'Òmnium, Marcel Mauri, ha reclamat que el govern espanyol insti l'Advocacia de l'Estat a demanar la llibertat dels presos de l'1-O i que el jutge instructor de la causa Manuel Marchena els alliberi. Després que el grup de treball contra les Detencions Arbitràries de l'ONU hagi reclamat la llibertat immediata de Junqueras, Sànchez i Cuixart, Mauri ha dit que es confirma que viuen una presó preventiva "injusta" i "injustificada". "L'estat espanyol ha de decidir si vol fer complir les resolucions de les Nacions Unides i estar al costat dels Drets Humans o no vol escoltar-les", ha avisat. Des d'Òmnium han assegurat que "no es poden imaginar" que el govern espanyol no faci cas de la resolució i que si això passés, s'entraria en un escenari que "desprestigiaria" l'Estat i obligaria a prendre "contundència".  Amb prudència a l'espera que es publiqui oficialment l'infome, Mauri ha subratllat que aquest tipus de documents obliguen tots els estats democràtics i els que defensen els DDHH a complir-lo. Ha admès però que l'ONU no té mesures "coercitives" per forçar els estats a aplicar les resolucions. "Informes amb tanta contundència no son gens habituals en països democràtics, i de la UE. Entenem que l'estat no pot fer més que complir la resolució si vol estar al costat dels drets humans", ha argumentat.

Summary: Òmnium insta l'estat espanyol a alliberar els presos de l'1-O després de la resolució de l'ONU


La Comunitat de Regants del Canal d'Aragó i Catalunya ha donat permís per tornar a regar aquest dijous al migdia les 2.000 hectàrees afectades per l'esfondrament de dilluns al canal, a Tamarit de Llitera, a la comarca de la Llitera. L'aigua, provinent del pantà de Santa Anna, entre Osca i Lleida, arriba fins a les finques gràcies a un sistema de bombeig que s'ha instal·lat provisionalment al canal. Els treballs per arreglar la ruptura al quilòmetre 49 de la infraestructura segueixen el seu curs i, segons el president de la Comunitat de Regants, José Luís Pérez, podrien finalitzar en cinc o sis dies. A més de les 2.000 hectàrees que es van quedar sense poder regar, pel que fa a la seixantena d'hectàrees de cultius que es van inundar "es valoraran i s'indemnitzarà els propietaris", ha assegurat Pérez. L'esfondrament de dilluns va causar un forat de dimensions considerables al canal per on es va escapar l'aigua, així com un altre forat al camí lateral. Arran del trencament, la Comunitat de Regants del Canal d'Aragó i Catalunya va tallar el subministrament entre el quilòmetre 46 i el sifó d'Albelda (Llitera), al quilòmetre 56 del canal, i aquest dijous al migdia ja han pogut tornar a regar.

Summary: Restableixen el reg a les 2.000 hectàrees afectades per l'esfondrament al canal a Tamarit gràcies a un sistema de bombeig


La Universitat de Lleida s'ha compromès amb l'Assembla Okupació Rectorat UdL, que manté des de dimarts al vespre una tancada al despatx del rector, a "fer les accions possibles perquè no hi hagi conseqüències en termes legals" per als participants en la protesta estudiantil de dimarts, així com per a les persones que participen en la tancada. L'equip rectoral també assegura que no hi haurà presència policial a la Universitat sempre que no s'impedeixi l'exercici de la docència a qualsevol professor. Per la seva banda, l'Assemblea manté la tancada i no serà fins a aquesta nit en què valorarà la nova proposta que els ha fet arribar la direcció de la UdL. Durant la passada nit, les persones tancades han bloquejat amb cadires, bancs i altre mobiliari la porta d'entrada principal, algunes sortides d'emergència i el pas per les escales i ascensors de l'edifici del Rectorat, accessos que s'han restablert durant el matí. L'equip rectoral de la Universitat de Lleida (UdL) ha fet arribar aquest divendres a l'Assembla Okupació Rectorat UdL una nova proposta en la negociació que mantenen ambdues parts des de l'ocupació dimarts passat del despatx del rector. La UdL remarca en un comunicat que no ha presentat cap denúncia contra els implicats en els aldarulls que han tingut lloc els darrers dies a l'edifici del Rectorat, per les protestes estudiantils contra la presència policial a la Universitat, i que es compromet a no fer-ho. Així mateix, també es compromet  a "fer les accions possibles per a què no hi hagi conseqüències en termes legals dels participants en aquests fets", en els quals una estudiant va ser detinguda pels mossos, i també es referma en el compromís de no obrir cap expedient acadèmic a cap dels estudiants implicats. Altrament, la direcció de la UdL afirma que la presència policial va ser un fet puntual "davant d'un acte evident d'intimidació propiciada per un grup de persones, estudiants i persones alienes a la universitat, que van impedir l'activitat docent de la professora Inma Manso" –que també és la subdelegada del govern de l'Estat a Lleida-. Per això, la UdL demana un compromís explícit "que no s'impedirà l'exercici de la docència a qualsevol professor de la universitat" i, si això es garanteix, "la UdL podrà tornar ràpidament a la vida acadèmica normal". De la mateixa manera, l'equip rectoral deixa clar que no es produirà cap desallotjament del Rectorat mentre segueixin les negociacions entre ambdues parts, que segueixen en peu, segons ha dit el vicerector de Campus de la UdL, Jesús Avilla.  La direcció de la universitat lleidatana confia que aquests compromisos públics "permetin encaminar la solució dialogada a aquesta situació de forma immediata, i permetin, igualment, la desocupació dels espais de l'edifici del Rectorat de la UdL". Després de rebre la nova proposta de la direcció, l'Assemblea Okuapació del Rectorat UdL l'haurà de valorar ara en l'assemblea prevista per aquesta nit i manté obertes les portes al diàleg per arribar a una entesa amb l'equip rectoral. En aquest sentit, manté els tres punts que considera "irrenunciables" que passen per obtenir els compromisos públics i per escrit de la retirada de la presència policial pública i privada de la UdL, que no s'iniciï cap procés legal envers l'estudiant detinguda dimarts durant una protesta contra la presència policial al centre, i que no s'executin processos repressius ni acadèmics ni legals contra cap de les persones implicades en la mobilització estudiantil. Una representant de l'Assemblea ha negat que des del col·lectiu s'hagin endurit les reivindicacions i ha assegurat que són les mateixes que porten fent des de dimarts.  L'Assemblea Okuapació del Rectorat UdL ha organitzat per la jornada d'aquest divendres noves activitats com ara una xerrada i un cinefòrum, continuant així amb el programa d'activitats lúdiques i de debat endegat dijous.  Tercera nit consecutiva de tancada i barricades per impedir l'accés al Rectorat Una vintena de persones han dormit per tercera nit consecutiva al despatx del rector de la UdL, Roberto Fernández, on l'Assemblea Okupació Rectorat UdL manté la tancada des de dimarts al vespre. Durant la passada nit alguns dels participants han bloquejat amb bancs, cadires i altre mobiliari la porta d'entrada principal del Rectorat, alguna de les sortides d'emergència i el pas per les escales i ascensors de l'edifici. Després de les converses que els responsables de la UdL han mantingut amb els ocupants, s'ha restablert la lliure entrada per la planta principal i la lliure circulació per l'edifici. La direcció de la UdL ha lamentat els problemes que s'han pogut trobar, tant professors, estudiants com personal d'administració, quan han volgut accedir a primera hora del matí a l'edifici de Rectorat.

Summary: La UdL es compromet a fer les accions "possibles" perquè no hi hagi conseqüències legals per l'ocupació del Rectorat


La Comissió Europea ha anunciat 56,7 milions d'euros per a Espanya com a ajudes per les inundacions de setembre del 2019 al País Valencià, Castella-la Manxa, Múrcia i Andalusia. L'Estat ja ha rebut com a avançament 5,6 milions d'euros, uns diners que surten del Fons de Solidaritat de la Unió Europea. L'executiu europeu ha anunciat l'ajuda a Espanya dins d'un paquet de 279 milions d'euros que també preveu assistència per a Portugal, Itàlia i Àustria per desastres naturals del 2019. La proposta de la Comissió Europea ha de ser aprovada per l'Eurocambra i el Consell perquè es facin arribar els diners als estats.

Summary: Brussel·les anuncia 56,7 milions d'euros per a Espanya per les inundacions del 2019


La militància vota telemàticament per ratificar les candidatures de cara al 21-D les properes hores  ACN Barcelona.-El secretariat nacional de la CUP ha proposat aquest dimecres a la militància les llistes de cara a les eleccions del 21-D per tal que les ratifiquin durant les properes hores en una votació telemàtica. Així, finalment, el fins ara diputat Carles Riera és la proposta per encapçalar la candidatura per Barcelona, mentre que la fins ara presidenta del grup parlamentari de l'esquerra anticapitalista Mireia Boya ho és per liderar la llista de Lleida a les eleccions del desembre. Per a encapçalar les demarcacions de Tarragona i Girona, els cupaires han plantejat els noms de Xavier Milian, de la CUP de Reus, i de Natàlia Sánchez Dipp, regidora a l'ajuntament de Figueres. La proposta del secretariat arriba després que les assemblees territorials hagin posat noms sobre la taula i en qualsevol cas és ara a mans del vot telemàtic de la militància. A banda de Riera, les primeres deu posicions de la proposta per a Barcelona es completen amb els noms de l'actual regidora per Terrassa Maria Sirvent,  Vidal Aragonès, també regidor, a Cornellà que es va presentar a les municipals amb Cornellà en Comú-Crida per Cornellà; i Maria Ballester, també regidora cupaire d'Arenys de Munt.  Jordi Salvia, de la CUP de Vilafranca del Penedès i que havia liderat l'equip de comunicació dels cupaires, ocupa el número 5 mentre que la número 6 per Barcelona és l'escriptora Bel Olid. Ramon Vancells, alcalde de Monsitrol de Calders, va de número 7 i el segueixen Maria Rovira, regidora a l'ajuntament de Barcelona; i Arnau Comas, regidor de Sant Esteve de Palautordera. Tanca les deu primeres posicions per Barcelona, Núria Gibert, portaveu del secretariat.   A la proposta del secretariat per Lleida, acompanya Mireia Boya com a número 2 Pau Juvillà, també regidor, en aquest cas de Crida per Lleida. De número 2 per Tarragona s'ha proposat Josep Mañé (el Vendrell), i Daniel Cornellà, alcalde de Celrà, acompanyarà Sánchez com número 2 a la demarcació de Girona.  Al mateix comunicat, els cupaires també assegurat que els terminis "tant ajustats" per confeccionar les llistes electorals han fet "impossible" un acord amb altres formacions de l'esquerra "transformadora". Els darrers dies s'havien posat sobre la taula converses amb Som Alternativa d'Albano Dante Fachin, exsecretari general de Podem Catalunya, i amb Procés Constituent, i de fet la militància de l'esquerra anticapitalista va acordar presentar-se a les eleccions del 21-D liderant una  candidatura "el més àmplia possible" d'esquerres i rupturista. "Existeix la voluntat de treballar junts per assolir futures col·laboracions i confluències", rebla el comunicat dels cupaires.

Summary: La CUP proposa Riera de cap de llista per Barcelona, Boya per Lleida, Milian per Tarragona i Sáncehz Dipp per Girona


La consellera valenciana d'Habitatge, Obres Públiques i Vertebració del Territori, María José Salvador, ha enviat un escrit autoritzant l'advocacia del Consell perquè exerceixi totes les accions resultin pertinents per defensar els interessos públics i es personi en la causa que investiga la construcció del circuit de Fórmula 1a València. Segons que informa la Generalitat Valenciana a través d'una nota de premsa, la decisió s'ha pres després aquest dimecres el jutjat d'instrucció número 17 de València cités a declarar els investigats, entre ells l'expresident Francisco Camps, en un nou procediment per presumptes irregularitats les adjudicacions realitzades els anys 2007 i 2008  per a les obres del circuit.  Al comunicat, el govern valencià recorda que la conselleria va remetre durant el passat any a la Guàrdia Civil tota la documentació sol•licitada per la Fiscalia en relació amb aquests assumptes, que incloïen, a més, acreditació dels possibles justificants de les despeses abonades per la Generalitat Valenciana a l'exconseller Mario Flores i al secretari autonòmic Victoriano Sánchez, amb motiu del viatge realitzat l'any 2008 a Dubai i Baharein, amb visita al circuit de F1. Tots dos estan sent investigats a la causa. En aquest sentit, la consellera Salvador ha indicat que "la Generalitat va més enllà i no només ha complert amb la seva obligació de col•laboració amb la justícia sinó també ha de complir amb la seva obligació de defensar l'interès públic dels valencians en una causa que està sent investigada i per la qual l'administració va pagar 100 milions d'euros ". Així, ha recordat que les obres de la construcció del circuit de la Fórmula 1 van costar 100 milions d'euros només a la conselleria, dels quals hi ha un crèdit de 60 milions que es va començar a amortitzar en 2016 a raó de 7,5 milions d' euros per exercici fins 2023. La Generalitat Valenciana ha informat que, per aquests motius, es personarà en aquesta causa "amb l'objectiu primordial d'intentar recuperar la major part dels fons públics que hagin pogut resultar sostrets de l'erari públic".

Summary: El govern valencià es personarà en la causa que investiga presumptes irregularitats al circuit de Formula 1


L’OFFF 2019, el Festival Internacional de Creativitat, Art i Disseny Digital de Barcelona, reunirà els dies 25, 26 i 27 moltes de les principals veus de la indústria creativa que marca les tendències de la nova imatge i estètica en els camps del disseny, la música, l'art, l'espectacle i la cultura digital. Enguany el festival ofereix 60 conferències i porta a més de 100 artistes i creadors d'arreu del món al Museu del Disseny de Barcelona, seu del certamen. Entre els convidats de l’edició hi ha un dels màxims responsables de ‘producte’ de Google, Abby Beck, l’il·lustrador Conrad Roset amb Nomada Studio o l’artista i dissenyador James Vitore.  L’OFFF presumeix una vegada més de reunir “la comunitat més àmplia de professionals del sector del disseny i creativitat local i internacional”. Amb seu a Barcelona,  en els seus 18 anys d'experiència el festival ha celebrat més de 40 edicions per tot el món sota el segell ‘OFFF on tour’. El 2018, per exemple, va ser present a Milà, Lituània, Viena, Tel Aviv, Mèxic, Sevilla i Moscou. I durant la seva trajectòria també ha estat present a altres ciutats com Nova York, Londres, Lisboa i Cincinnati.  Enguany el festival ofereix 60 conferències i porta a més de 100 artistes i creadors d'arreu del món. Entre els convidats destacats d'aquesta edició hi trobem a Nomada Studio i l'il·lustrador Conrad Roset, que ens presentaran el reconegut videojoc Gris; Abby Beck, top senior product manager de Google; Munish Dabas i Mindy DelliCarpini, enginyers d'UX de Google (User experience) i a l'artista i dissenyador James Vitore. Aquesta edició el festival s'inaugura amb el film The Mill dirigit per Ilya Abulkhanov, del reconegut estudi Mill+ que treballa la creació de contingut visual i efectes especials, coneguts per les seves feines d'efectes visuals de títols de crèdit com la tercera temporada de la sèrie televisiva True detective, Iron man o XMen, entre molts altres. La cloenda de l'OFFF serà el dissabte 27 d'abril amb Main titles (títols de crèdit) que enguany serà dirigida per Chris Bjerre i serà la peça audiovisual que posarà punt i final al certamen. Una peça que recull a tots els protagonistes de la present edició del festival i que tot el públic l'espera. Com a novetat, qquest any el festival estrena la “nova identitat”, creada per l'estudi barceloní CROWD studio, amb la voluntat del certamen d'estar “en constant evolució i creixement”. L'estudi tindrà també el seu espai durant els dies de l'OFFF per a explicar tot aquest procés de canvi i renovació de la identitat del festival.

Summary: L’OFFF 2019 reunirà al Museu del Disseny de Barcelona un centenar de representants de la indústria creativa


El sergent dels Mossos d'Esquadra Xavier Pérez ha trepitjat la Rambla de Barcelona només una vegada des del 17 d'agost de l'any passat i diu que passarà encara temps fins que hi torni per voluntat pròpia. "Em van venir molts records, una esgarrifança", expressa aquest sergent de la comissaria de Sants. Aquella tarda es trobava amb un company patrullant per la zona de Drassanes quan van rebre l'avís de la sala central que s'havia produït un atropellament massiu a la Rambla. Aleshores encara no sabien que era un atemptat terrorista. Recorda el moment en què van arribar a la zona on s'havia aturat la furgoneta: "Tot i que nosaltres estem preparats per aquestes situacions, quan t'hi trobes, has de treure alguna cosa més de dins perquè si no et quedes bloquejat i un policia no s'ho pot permetre". De la seva actuació, recorda sobretot que es va quedar al costat d'una dona que estava molt mal ferida fins que la van traslladar a l'hospital; li va donar la mà durant molts minuts; la va protegir del sol; li va treure la suor; li va parlar suaument, encara que no s'entenien amb paraules: "Parlava una llengua estrangera però ens enteníem amb la mirada. Es va crear un feedback que no oblidaré mai".  De la primera promoció dels Mossos d'Esquadra, porta 35 anys servint al cos. "Hem tingut actuacions complicades, però aquella ha estat l'experiència més forta. Sabíem que entre les víctimes hi havia nens. Va ser un xoc. No s'oblida", relata Pérez. Quan van arribar a la Rambla, a la part de baix, ell i el seu company, juntament amb agents de la Guàrdia Urbana de Barcelona, van començar a pujar i a avisar la gent perquè es protegissin, ja que molts encara no eren conscients del que havia passat.  A la 'zona zero', on la furgoneta havia acabat el seu recorregut infernal, van treballar en el triatge per atendre les persones ferides. Van demanar reforços, ambulàncies; van organitzar-se per traslladar els ferits; van anar a buscar aigua als establiments més propers. "Quan arriben notícies d'atemptats en altres ciutats, penses en els passos que tu seguiries si et trobessis allà. D'alguna manera estem preparats. Però quan t'hi trobes, has de treure més per aplicar el que t'han ensenyat", assenyala.   Entre les víctimes que estaven atenent, hi havia una dona ferida molt greu que no parava de preguntar per un familiar que anava amb ella. Pérez es va quedar al seu costat fins que la van traslladar a l'hospital. "És una imatge que no oblidaré mai. Cada vegada que jo em movia una mica, ella treia forces per estrènyer-me la mà, perquè no la deixés. No tenia cap intenció de fer-ho", recorda. Es va quedar amb ella 20 o 25 minuts, calcula, si bé "allà perds la noció del temps". Després que l'evacuessin de la Rambla i passades unes hores, el sergent va mirar que no es trobés entre les víctimes mortals de l'atemptat. No hi era. Tot i aquella implicació total, va preferir després no saber-ne el nom o demanar per la seva recuperació. És la seva manera de gestionar el dol del 17-A, de tot el que va viure a la Rambla.  "Vaig plorar molt aquells dies i no em costa dir-ho" Les setmanes posteriors als atemptats de Barcelona i Cambrils van ser difícils: "Els primers dies estava afectat, però com que treballava, pensava que estava fent algun cosa útil. El pitjor arriba quan tens festa, quan estàs sol a casa i et vénen les imatges". L'escamot del qual forma part va rebre la xerrada d'un psicòleg que els va anar bé. "T'ajuda estar amb els companys, entre nosaltres ens vam unir", destaca. A casa, els familiars i amics es van preocupar molt per com es trobava.  Els Mossos i altres cossos policials i d'emergències van rebre moltes mostres de suport ciutadà: "Ens aplaudien, ens donaven flors, va ser molt emocionant". "Vaig plorar molts aquells dies i no em costa dir-ho. Ara no ploro perquè ha passat temps, però sí que és veritat que encara se'm posen els pèls de punta quan sento alguna notícia relacionada", ressalta.  Mirant enrere, aquest cap de torn de Sants se sent "molt orgullós" de la resposta dels seus companys dels Mossos, de la Guàrdia Urbana, dels Bombers, del SEM, dels ciutadans de Barcelona. "Molts companys volien tornar de les vacances per ajudar", diu. La seva filla, que és infermera, també es va oferir, però li van dir que ja hi havia molts professionals treballant. De cara al primer any dels atemptats, el sergent demana que la societat no s'oblidi de les víctimes ni dels seus familiars.

Summary: "Es va crear un feedback que mai oblidaré amb una dona molt mal ferida a qui vaig agafar de la mà"


Aquest mes de desembre farà 24 anys que va tancar la darrera mina del Berguedà, però el record i l'herència minaire continuen vius en la memòria de moltes generacions de berguedans. L'episodi més trist que es recorda és el tràgic accident de la mina de la Consolació, on el 3 de novembre del 1975, hi van perdre la vida 30 miners. Una explosió de gas grisú va provocar l'accident miner més greu dels últims 50 anys a tot l'Estat. Ara, quatre dècades després, la comarca vol homenatjar-los amb un acte que tindrà lloc el 5 de desembre al Museu de les Mines de Cercs. L'acte vol recordar tots els berguedans morts a les mines –un total de 205- i servirà per presentar un audiovisual sobre l'accident del 1975.  La tragèdia de Fígols va tenir lloc el dilluns 3 de novembre del 1975, a la galeria 09 de la mina de la Consolació. La mina havia estat tancada durant tres dies per les festes de Tots Sants de l'alt Berguedà i, cap a les 9 del matí, una explosió de gas grisú va provocar la mort de trenta minaires, que van haver de ser rescatats pels seus companys. Només hi va haver quatre supervivents, dels quals actualment n'hi ha tres de vius.  En Lluís Vicente n'és un. Treballava de maquinista a l'explotació, però aquell dia va haver d'ajudar a treure els seus companys morts de la mina. "Allò feia fresa, l'explosió va ser tan forta que costava reconèixer els cossos. Algun el vam conèixer perquè duia una dent d'or", ha explicat. Vicente encara s'emociona avui recordant aquell dia. "És una pena molt gran, això no s'oblida", lamenta. La seva dona, Sofia Jounou, representa el testimoni d'aquelles persones que van patir la por de perdre el seu familiar a la mina. "Va ser un matí terrorífic", explica. "Nosaltres vam tenir molta sort perquè no era l'hora d'en Lluís, però no podia mirar les meves veïnes que sí havien perdut el seu home a l'accident. N'hi ha que encara avui no s'han pogut refer", ha explicat. Per Jounou, la mina era un malson: "A mi la mina em treia la vida i només he treballat perquè el meu fill no s'hi hagués de ficar mai". L'accident va significar un cop brutal per a la conca minaire del Llobregat. De fet, és l'accident minaire més greu de l'últim mig segle a tot l'Estat.  Ara, 40 anys després, el Berguedà vol tornar a homenatjar les persones que van perdre la vida a les mines de la comarca, un total de 205, i guardar un especial record pels 30 minaires morts en l'accident de Fígols.  L'acte, que tindrà lloc el 5 de desembre, també servirà per presentar un audiovisual amb el testimoni d'un supervivent i d'alguns familiars de minaires morts. Per l'alcalde de Cercs, Jesús Calderer, és important homenatjar el passat miner de la comarca perquè, tal com recorda, ha estat la principal activitat econòmica de la comarca durant molts anys. "A l'alt Berguedà es vivia al voltant de les mines i és un sector que no podem oblidar", ha expressat.

Summary: El Berguedà homenatjarà el seu passat miner 40 anys després de la tragèdia de Fígols


El jutjat número 13 refusa el recurs presentat per VOX  ACN Barcelona.-El jutjat d'instrucció número 13 de Barcelona ha rebutjat el recurs presentat per VOX contra la seva decisió de no ampliar la querella de l'1-O a Artur Mas i Neus Lloveras. En la seva interlocutòria, a la qual ha tingut accés l'ACN, el jutge argumenta que tot i que va dissenyar el 9-N, la intervenció principal per planificar el referèndum de l'1 d'octubre va ser del Govern, "sense que existeixi constància alguna de la participació de Mas fora de les seves tasques d'assessorament a requeriment del seu successor" en la Presidència de la Generalitat, en aquest cas Carles Puigdemont. Segons el magistrat, "no hi ha indicis" de la participació de Mas ni tampoc de Lloveras, llavors presidenta de l'Associació de Municipis per la Independència, en els delictes de la causa, i per tant no quedaria justificada una nova investigació.

Summary: El jutge rebutja de nou ampliar la querella de l'1-O a Artur Mas i Neus Lloveras


La consellera de Justícia, Ester Capella, ha anunciat aquest dilluns que el Govern portarà al Parlament una proposta per modificar el Llibre Sisè del Codi Civil català que permetrà allargar a un mínim de sis anys els lloguers  d'habitatges i fins i tot podria incloure la possibilitat que els ajuntaments o el mateix Govern reguli el preu dels contractes de lloguer. Capella ha explicat que la Comissió de Codificació ja està treballant en l'articulat i que després d'acordar-ho amb els departaments d'Economia i de Territori i Sostenibilitat el text es podria  aprovar al Parlament a finals d'aquest any. La consellera espera que  el govern espanyol respecti les competències de la Generalitat en matèria de contractes privats i Codi Civil propi i no porti la reforma al  Tribunal Constitucional. La consellera ha fet aquest anunci juntament amb el  director general de Dret i Entitats Jurídiques, Xavier Bernadí, al costat  del  mercat de la Boqueria,  al bell mig del barri del Raval de Barcelona, on prèviament s'havia d'entrevistar amb uns llogaters de diversos blocs de pisos de Ciutat Vella comprats per inversors que  no volien renovar els contractes de lloguer. Finalment, llogaters i propietaris van arribar a un acord el divendres al vespre. La durada mínima dels lloguers se situarà entre els sis i els deu anys, segons si el propietari és un privat o les societats dedicades al negoci immobiliari. El projecte de llei també facultarà el Departament de Territori  perquè pugui limitar el preu del lloguer, ja sigui directament creant un índex de preus o donant als ajuntaments la capacitat per fer-ho. A banda de l’ampliació de la durada mínima del contracte de lloguer i de la limitació dels preus, la nova llei inclourà un ampli paquet de mesures perquè l’arrendament d’immobles es faci amb millors garanties tant per als llogaters com per als propietaris.  Estabilitzar l'augment de preus L’objectiu d’aquesta norma és exercir la competència exclusiva en matèria de dret civil per contribuir a l’accés a l’habitatge i fer-lo compatible amb els serveis turístics i l’activitat de les societats dedicades al negoci immobiliari. Es tracta d’evitar abusos com l’augment desproporcionat del cost del lloguer al cap de només tres anys de contracte, que contribueixen a l’expulsió del veïnat i a l’ús no residencial dels immobles. L'estabilització del mercat ha de servir per reduir la diferència entre l’increment accelerat del preu del lloguer i l’estancament dels salaris. En el conjunt de Catalunya, el preu mitjà del lloguer ha crescut un 29% en els cinc últims anys. En xifres, significa que ja ha arribat als 698 euros, 160 més que el 2013. Això significa que el preu del lloguer ja ha superat el nivell previ a l’esclat de la crisi. L’increment general s’ha accentuat especialment a Barcelona, on el preu mitjà d’un pis de lloguer de 72 metres quadrats és actualment de 949 euros, segons l’Incasòl. Es tracta d’un 38% més que el 2013, és a dir, d’un increment mitjà de prop de 270 euros per pis. Aquest fenomen també s’ha traslladat als municipis de l’àmbit metropolità i del seu entorn. L’augment interanual dels preus del lloguer entre el 2017 i el 2018 és especialment significatiu a municipis com Santa Coloma de Gramenet (9,9%), Sant Andreu de la Barca (11%), Ripollet (12,7%), el Papiol (22%) o Sant Just Desvern (39%). La durada mínima dels lloguers va ser de cinc anys fins al 2013, quan va entrar en vigor la reforma de la Llei espanyola d’arrendaments urbans (LAU). Amb aquesta modificació, els contractes van quedar reduïts als tres anys. A finals de desembre, el govern espanyol va aprovar un reial decret llei que tornava a ampliar la durada mínima dels contractes, però es limitava a recuperar els cinc anys anteriors a la reforma del 2013 i tampoc contemplava la limitació dels preus. El Congrés va tombar el reial decret al cap d’un mes i totes les iniciatives que incloïa van quedar anul·lades. Divendres passat, el govern espanyol va recuperar la iniciativa, aprovada de nou i pendent de convalidació per la Diputació Permanent del Congrés. Competència de la Generalitat A Catalunya, només s’aplica el dret civil espanyol subsidiàriament, és a dir, en els casos que no estan previstos ni resolts pel Codi Civil de Catalunya, que és la norma d’aplicació principal. Com que, fins ara, el Parlament de Catalunya no havia regulat l’arrendament de finques urbanes, el marc de referència actual és la LAU. El projecte de llei que prepara el Departament de Justícia incorporarà la regulació del lloguer d’habitatges al llibre sisè del Codi civil de Catalunya, dedicat a les obligacions i els contractes, i que ja estableix les normes relatives a la compra-venda i als arrendaments rústics, amb finalitat de preservació del patrimoni natural, per a pastures i la masoveria urbana. La consellera ha  explicat que  la Generalitat no pot regular les lleis processals sobre els desnonaments, però sí els lloguers, i ha demanat al govern espanyol que respecti  la llei, l'Estatut i les competències del Govern per no dur al Tribunal Constitucional aquesta nova reforma. El Departament de Justícia preveu que portarà la memòria preliminar de la llei al Govern aquest mes d’abril i que el Consell Executiu podria portar la norma al Parlament a finals d’any. Mentre avança la redacció del projecte, la Conselleria fomentarà la màxima participació de la ciutadania, el món associatiu i les institucions vinculades a la matèria per recollir la sensibilitat i la preocupació tant dels propietaris com dels llogaters. Els treballs de redacció del projecte de llei van a càrrec de la Comissió de Codificació de Catalunya, que és l’encarregada de dissenyar, desenvolupar i revisar el dret civil propi de Catalunya. Totes les lleis que conformen el Codi civil de Catalunya han estat aprovades a partir de les propostes fetes per la Comissió de Codificació, que està formada per experts juristes, com ara acadèmics, notaris, registradors i advocats de reconegut prestigi. La presidenta d’aquest òrgan col·legiat i paritari és la consellera de Justícia, i el vicepresident és el director general de Dret i d’Entitats Jurídiques, Xavier Bernadí. Les propostes de la Comissió de Codificació les revisa l’Observatori de Dret Privat de Catalunya, un altre òrgan assessor del Departament integrat pels representants de les principals institucions jurídiques i per un expert designat per cadascun dels grups parlamentaris.

Summary: El Govern reformarà el Codi Civil per allargar els lloguers i regular-ne el preu


La vicepresidenta del govern espanyol Carmen Calvo ha destacat aquest dijous la resposta "ràpida i lleial" que s'ha donat a la Generalitat enviant efectius de la Unitat Militar d'Emergències (UME) a l'incendi de la Ribera d'Ebre, que continua actiu. En concret, l'exèrcit ha enviat 230 efectius procedents de Saragossa i València. Calvo ha visitat el centre de comandament del foc, ubicat a Vinebre, i ha fet una crida a la ciutadania a tenir "moltes precaucions" davant d'un estiu que "segurament serà complicat". "Hem d'estar tots alerta amb les activitats que puguin provocar en un país" que té un "risc particular", ha assegurat. Calvo ha remarcat que l'incendi té "una dificultat en el terreny" i ha destacat la tasca "eficaç i impecable" de l'UME per donar suport als serveis de la Generalitat.  La vicepresident ha constatat que la situació climàtica "no és favorable" ni per les temperatures ni pel vent, i ha remarcat que és "important que ningú corri riscos", ni la població ni els efectius que estan treballant.

Summary: Calvo destaca la resposta "ràpida i lleial" amb la Generalitat enviant l'exèrcit per a l'incendi de la Ribera d'Ebre


Cinc persones han quedat ferides de diversa consideració, quatre de gravetat, en un xoc amb tres turismes implicats a la C-35 a Llinars del Vallès (Vallès Oriental), segons ha informat el Servei Català de Trànsit (SCT). L'avís del sinistre s'ha rebut a les 09.58 hores d'aquest diumenge al quilòmetre 43 de la C-35, a tocar de l'encreuament amb la BV-5103, de Cardedeu a Dosrius. Per causes que encara s'estan investigant, s'ha produït la col·lisió entre tres cotxes amb un balanç de cinc persones ferides, quatre greus i una menys greu. Segons el Sistema d'Emergències Mèdiques (SEM), un dels ferits de gravetat ha estat evacuat en helicòpter a l'Hospital de Sant Pau, mentre que els altres tres greus han estat traslladats en ambulància a l'Hospital de Granollers (2) i a la Vall d'Hebron (1). Finalment, el ferit menys greu ha estat evacuat a l'Hospital de Mollet.  5 dotacions dels Bombers de la Generalitat, 5 patrulles dels Mossos d'Esquadra i 6 ambulàncies i l'helicòpter del SEM han treballat en aquest accident de trànsit, que ha obligat a tallar la circulació de la C-35 en aquest punt fins a migdia.

Summary: Cinc ferits, quatre de gravetat, en una col·lisió de tres turismes a la C-35 a Llinars del Vallès


Un miler de persones s'ha concentrat aquest dimecres al vespre a la plaça de la Independència de Girona en contra del final del judici de l'1-O, segons la Policia Municipal de Girona. Durant tota la tarda els assistents han pogut seguir les últimes intervencions del procés abans que el jutge deixés el cas vist per sentència. L'acte, organitzat per Girona Vota, ha arrencat amb la retransmissió de la declaració institucional del president Quim Torra. Posteriorment alguns membres de la plataforma han llegit un manifest unitari amb la resta de Catalunya. En el text han titllat el judici del procés com una "farsa" i un "atemptat a la democràcia". Per finalitzar l'acte, han cantat el Segadors i la gent ha cridat demanant la independència i la llibertat dels presos independentistes. El final del judici de l'1-O ha reunit un miler de persones a la plaça de la Independència de Girona aquest dimecres al vespre. Des de primera hora de la tarda, centenars de persones s'han aplegat a la plaça per seguir les últimes intervencions del judici a través d'una pantalla gegant i posteriorment, poc després de les vuit del vespre ha començat la concentració. L'entitat Girona Vota ha donat pas a la retransmissió de la declaració institucional del president de la Generalitat, Quim Torra. Durant les paraules del president, els assistents han aprofitat per lluir estelades i cartells demanant la llibertat dels presos independentistes. A més, una bona part del públic ha mostrat unes pancartes amb el lema 'ho tornarem a fer', en referència a les mobilitzacions que es van produir durant el referèndum. Posteriorment, el president d'Òmnium Cultural del Gironès, Sergi Font, ha pujat a dalt de l'escenari per avançar que la concentració d'aquest dimecres ha estat "el tret de sortida" a un conjunt de mobilitzacions ciutadanes previstes per a l'anunci de la sentència del judici. Font ha alertat que la ciutadania gironina "si fa falta" s'organitza i es mobilitza per la causa independentista. En la seva intervenció, Font també ha demanat "unitat i perseverança". El president de l'entitat cultural ha donat pas a dues representants de les diferents entitats, moviments i partits independentistes que formen la plataforma Girona Vota. Aquestes han estat les encarregades de llegir un manifest unitari a tot Catalunya, en què han titllat de "farsa" el procés judicial sobre l'1-O i l'han definit com un "atemptat a la democràcia". Per això n'han demanat "l'anul·lació". En el text, han alertat que la sentència "pot crear jurisprudència" i això pot convertir-se en "un punt d'inflexió" que afectaria a altres mobilitzacions civils de Catalunya i de tot l'estat espanyol. "Pell de gallina" davant de l'últim torn dels presos El president d'Òmnium Cultural, Sergi Font, ha sentit la "pell de gallina" després d'escoltar les últimes intervencions dels presos en el judici aquest dimecres a la tarda. Font creu que "transmeten energia" a la ciutadania i fa que la gent "s'ompli d'orgull" i torni a les mobilitzacions, com la d'aquest dimecres a la plaça de la independència. De la mateixa manera, el president d'Òmnium ha assegurat que les entitats hauran de pensar quines mobilitzacions es convoquen properament per "influir en la política espanyola" per tal de representar "els dos milions de persones que volen una república catalana". A més, Font també ha fet una crida a la "unitat" de les forces independentistes i que recuperin "l'esperit" de l'u d'octubre. Tot i així, el president d'Òmnium al Gironès ha remarcat que les mobilitzacions seran "diferents a les que hi havia un mes i mig abans del referèndum" perquè "la situació que vivim és diferent" i també la ciutadania està a "l'espera d'una sentència" sobre el judici de l'1-O.

Summary: Un miler de persones es concentren a Girona en contra de la "farsa" del judici de l'1-O


El secretari general del PP, Teodoro García Egea, ha demanat a Pedro Sánchez que "surti i doni la cara" després que aquest dimarts s'hagi fet pública la sentència del cas dels ERO d'Andalusia en la qual l'Audiència de Sevilla condemna els expresidents socialistes de la Junta d'Andalusia José Antonio Griñán i Manuel Chaves. García Egea ha reclamat que Sánchez aclareixi si assumirà "responsabilitats polítiques" i si manté el criteri que el president d'un partit polític ha d'assumir-ne per un cas de corrupció que afecta la formació que encapçala, tal com va defensar amb la moció de censura contra Mariano Rajoy pel cas Gürtel. En roda de premsa aquest dimarts, el secretari general del PP ha avisat que si Sánchez no dona explicacions estarà "inhabilitat". Segons García Egea, el cas dels ERO d'Andalusia és el "major cas de corrupció de la història d'Espanya" i ha acusat Sánchez d'estar "amagat". "Presentarà una moció de censura contra si mateix?", ha plantejat. D'altra banda, García Egea ha criticat que Sánchez no busqui negociar amb Pablo Casado i ha afirmat que els populars segueixen oberts a acordar pactes d'Estat perquè el PP "sempre anteposa els interessos d'Espanya". García Egea ha instat la militància del PSOE a rebutjar el pacte amb Podem.

Summary: El PP reclama a Sánchez que "doni la cara" per la sentència dels ERO i avisa que estarà "inhabilitat" si no ho fa


La plataforma Universitats per la República ha anunciat aquest divendres que convoca una vaga estudiantil el proper dilluns 1 d'octubre acompanyada de manifestacions a Barcelona, Tarragona, Lleida i Girona. Coincidint amb el primer aniversari del referèndum, els estudiants universitaris han convocat la jornada reivindicativa sota el lema 'ni oblit, ni perdó'. El col·lectiu ha fet una crida a "pressionar" l'Estat a respondre les "demandes del poble català" sorgides de l'1-O. També han denunciat que la "repressió no s'ha aturat" i que se segueix "atacant" a la ciutadania i a les institucions catalanes. Tot i que encara no han detallat el recorregut de la manifestació de Barcelona, està previst que arrenqui a les 12 hores a la Plaça Universitat per acabar a la Plaça de Sant Jaume.

Summary: Universitats per la República convoca una vaga l'1-O per "pressionar" l'Estat a respondre les "demandes catalanes"